Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 747/12/2202	Galanta, 6.12.2012
EEČ : 2-17-284-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 30. 07. 2012 v čase okolo 20.00 h v katastri obce XXXXX pred obcou XXXXX XXXXX smerom z obce XXXXX, z poľa evidovaného na katastrálnom úrade pod parcelné číslo 1669/2, ktorý patrí do poľnohospodárskeho pozemkového fondu a ktoré sa nachádza v blízkosti areálu miestnej strelnice odtrhol 25 kg papriky zelenej, ktorú papriku nazbieral do svojich dvoch nákupných tašiek, kedy bol kontrolovaný hliadkou Obvodného oddelenia PZ XXXXX, pričom na zber papriky nemal povolenie od majiteľa poľa, čím svojím konaním pre poškodenú XXXXX spôsobil škodu krádežou vo výške 22,75 Eur podľa odborného vyjadrenia. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ XXXXX zo dňa         21. 10. 2012 bolo začaté trestné stíhanie a dňa 02. 11. 2012 bolo povereným príslušníkom Obvodného oddelenia PZ XXXXX vznesené obvinenie XXXXX XXXXX pre prečin krádeže podľa § 212 odsek 2 písm. d) Trestného zákona na tom skutkovom základe, ako je to uvedené vo výrokovej časti tohto uznesenia. Obvinenie bolo vznesené na základe výsluchu osoby XXXXX a listinných dôkazov. 
Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Tr. por., podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlásil, že spáchal skutok a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak  bola činom spôsobená alebo s poškodeným o jej náhrade uzavrel dohodu alebo urobil iné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

V predmetnej veci sa obvinený k spáchaniu skutku v plnom rozsahu priznal                 a výslovne súhlasil s tým, aby prokurátor trestné stíhanie proti nemu podmienečne zastavil. 

Obvinený je stíhaný za prečin krádeže podľa § 212 odsek 2 písm. d) Tr. zákona, ktorého horná hranica trestnej sadzby predstavuje dva roky. 

Obvinený doposiaľ nebol súdom trestaný, jedenkrát bol postihnutý pokutou za dopravný priestupok a z miesta bydliska je všeobecne hodnotený.

Poškodená XXXXX náhradu škody od obvineného nežiadala, pretože odcudzená paprika jej bola vrátená.  
	
Súčasne som podľa § 216 ods. 2 Tr. por. stanovila obvinenému skúšobnú dobu v trvaní dvanástich mesiacov, počas plynutia ktorej mu neukladám žiadne osobitné obmedzenia. Skúšobná doba začne plynúť od právoplatnosti tohto uznesenia.

Pokiaľ obvinený v priebehu skúšobnej doby povedie riadny život a splní tým podmienky uvedené v § 217 ods. 1 Tr. por., prokurátor rozhodne, že sa osvedčil. Inak  rozhodne, a to aj počas skúšobnej doby, že sa v trestnom stíhaní pokračuje.
	
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Kolenčíková
prokurátorka